Finnur Andrésson áhugaljósmyndari á Akranesi opnar á morgun , sunnudag , ljósmyndasýningu í salnum á Skólabraut 26 - 28 ( gamla Akrasport ) . Þar sýnir hann um 30 myndir sem hann hefur tekið á Akranesi og nágrenni síðustu misserin . Finnur er í Vitanum , félagi áhugaljósmyndara á Akranesi , en ástæðan fyrir því að hann efnir til þessarar sýningar er að hann sótti um þegar Akraneskaupstaður auglýsti í vetur eftir styrkjum til þeirra sem höfðu hug á að gangast fyrir viðburðum í sumar . „ Ég átti eiginlega ekki von á að fá styrkveitingu en var að sjálfsögðu mjög ánægður , “ segir Finnur , en hann hefur aðeins búið í rúm þrjú ár á Akranesi og er ákveðinn í að eiga þar heima áfram . „ Það má segja að ég hafi alist upp í „ gettóinu “ í neðra Breiðholtinu í Reykjavík . Ég hef átt ýmiss áhugamál , spilaði á gítar og var líka að fást við að mála . Þegar ég fluttist hingað á Akranes var ég nýbúinn að kaupa góða myndavél . Á ferðum mínum um bæinn sá ég hitt og þetta myndefnið og skemmtileg sjónarhorn víða þannig að mér fannst eiginlega myndirnar verða til áður en ég var búinn að taka þær . Það eru margir fallegir staðir hérna á Skaganum og ég held að mestallt mitt myndefni sé héðan . “ Finnur segir að frá því ljósmyndadellan heltók hann hafi hann verið duglegur að koma sínum myndum á framfæri og selji mikið af myndum . Auk þess gerir hann lyklakippur og segla með myndum sem rjúka út að hans sögn . Formleg opnun ljósmyndasýningar Finns er á morgun kl. 13:30 . Sama dag verður opið til kl. 17 og það verður einnig opnunartími á virkum dögum . Um helgar verður sýningin opin kl. 13 - 18 , en hún stendur fram til 13. júlí nk .